नारीवाद का विरोध अक्सर वे लोग करते हैं जो महिलाओं/लड़कियों की आजादी, उनके हक की लड़ाई को सिर्फ एक तय सीमा तक ही बर्दाश्त कर पाते हैं। महिलाएं हमेशा से दोहरी नैतिकता का दंश झेलती आई हैं। उनकी स्वतंत्रता पुरुषों के रहमो-करम पर टिकी होती है और पुरुष एक स्वतंत्र महिला को कभी नहीं स्वीकारते। मान लीजिए आपका जीवनसाथी इस बात का डंका बजाता फिरता है कि उसने आपको शादी के बाद भी पढ़ने की आजादी दी लेकिन बात जहां नौकरी की आई तो उसने तुरंत कह डाला हमारे यहां महिलाओं को नौकरी की इजाजत नहीं है। सबसे पहली बात आपको अपनी पढ़ाई जारी रखने के लिए भी यहां इजाजत की जरूरत पड़ी और जब पढ़ाई के बाद आपने नौकरी करनी चाही तो जवाब ना में मिला। बस यहीं इस मर्दवादी समाज की सहनशक्ति जवाब दे गई और आपका अपने हक के लिए लड़ना ‘बैड फेमिनिज़म’ की कैटिगरी में आ गया।